CELEX: 32011R0207
Language: sk
Date: 2011-03-02 00:00:00
Title: Nariadenie Komisie (EÚ) č. 207/2011 z  2. marca 2011 , ktorým sa mení a dopĺňa nariadenie Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemických látok (REACH), pokiaľ ide o prílohu XVII (difenyléter, pentabrómderivát a PFOS)

3.3.2011   
            
            
               SK
            
            
               Úradný vestník Európskej únie
            
            
               L 58/27
            
         NARIADENIE KOMISIE (EÚ) č. 207/2011
   z 2. marca 2011,
   ktorým sa mení a dopĺňa nariadenie Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemických látok (REACH), pokiaľ ide o prílohu XVII (difenyléter, pentabrómderivát a PFOS)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 131,
   keďže:
   
               (1)
            
            
               Prílohou XVII k nariadeniu (ES) č. 1907/2006 sa zavádzajú obmedzenia, pokiaľ ide o uvádzanie na trh a používanie difenyléteru, pentabrómderivátu a perfluóroktánsulfonáty (PFOS) uvedených v položkách 44 a 53.
            
         
               (2)
            
            
               Nariadením Európskeho parlamentu a Rady (ES) č. 850/2004 z 29. apríla 2004 o perzistentných organických znečisťujúcich látkach, ktorým sa mení a dopĺňa smernica 79/117/EEC (2), sa do právnych predpisov Únie implementujú záväzky stanovené v Štokholmskom dohovore o perzistentných organických látkach, ďalej len „dohovor“ schválenom rozhodnutím Rady 2006/507/EC (3) a v protokole z roku 1998 o perzistentných organických látkach k Dohovoru z roku 1979 o diaľkovom znečisťovaní ovzdušia prechádzajúcom hranicami štátov, ďalej len „protokol“, schválenom rozhodnutím Rady 2004/259/ES (4).
            
         
               (3)
            
            
               Na základe návrhov na zaradenie látok do zoznamu, ktoré predložila Európska únia a jej členské štáty, Nórsko a Mexiko, revízny výbor pre perzistentné organické znečisťujúce látky zriadený podľa Štokholmského dohovoru po preskúmaní skupiny látok dospel k záveru, že dané látky zodpovedajú kritériám dohovoru. Na štvrtom zasadnutí Konferencie strán dohovoru, ktoré sa konalo 4. – 8. mája 2009 (ďalej len „zasadnutie COP 4“), sa dospelo k dohode, že sa do príloh k dohovoru pridá deväť látok vrátane pentabrómdifenyléteru a PFOS.
            
         
               (4)
            
            
               Nariadením Komisie (EÚ) č. 757/2010 z 24. augusta 2010, ktorým sa mení a dopĺňa nariadenie Európskeho parlamentu a Rady (ES) č. 850/2004 z 29. apríla 2004 o perzistentných organických znečisťujúcich látkach, pokiaľ ide o prílohy I a III (5), sa vykonávajú rozhodnutia COP 4 zaradením látok uvedených v dohovore alebo v protokole alebo v oboch týchto dokumentoch do prílohy I k nariadeniu (ES) č. 850/2004. Uvedené látky zahŕňajú pentabrómdifenyléter a PFOS. Nariadením (ES) č. 850/2004 sa zakazuje výroba a uvádzanie na trh látok uvedených v prílohe I a upravuje sa zaobchádzanie s odpadom obsahujúcim tieto látky. V prípade PFOS sa výnimky uplatniteľné podľa prílohy XVII nariadenia REACH zachovávajú a sú uvedené v prílohe I k nariadeniu (ES) č. 850/2004 s určitými zmenami a doplneniami, aby zohľadňovali rozhodnutie COP 4.
            
         
               (5)
            
            
               V dôsledku toho sú obmedzenia týkajúce sa difenyléteru, pentabrómderivátu a PFOS v prílohe XVII k nariadeniu (ES) č. 1907/2006 nadbytočné a položky 44 a 53 by sa mali vypustiť.
            
         
               (6)
            
            
               Opatrenia stanovené v tomto nariadení sú v súlade so stanoviskom výboru zriadeného podľa článku 133 nariadenia (ES) č. 1907/2006,
            
         PRIJALA TOTO NARIADENIE:
   Článok 1
   V prílohe XVII k nariadeniu (ES) č. 1907/2006 sa vypúšťajú položky 44 a 53.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. marca 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 396, 30.12.2006, s. 1.
   
      (2)  Ú. v. EÚ L 158, 30.4.2004, s. 7.
   
      (3)  Ú. v. EÚ L 209, 31.7.2006, s. 1.
   
      (4)  Ú. v. EÚ L 81, 19.3.2004, s. 35.
   
      (5)  Ú. v. EÚ L 223, 25.8.2010, s. 29.